Az ellenség 1939 nyarán lehet "Japán" (Halhín-goli konfliktus, Mongólia, május 11.-szeptember 16.). Lehet "Lengyelország". De csak akkor, ha az eseményeket kissé korábbra visszavetítjük. (A Molotov–Ribbentrop-paktum következményeként csak 1939 szeptemberében lépik át a lengyel határt a szovjetek, a Halhín-gol körüli feszültséget megszüntető fegyverszünet után azonnal.) Felmerülhet még "Finnország", a harmadik 1939-es háború a szovjet-finn konfliktus volt. Nyári hadi eseményekkel összefüggésben azonban ez sem jön szóba, hiszen az összecsapások időszaka télre esett (ahogy ez a „téli háború” elnevezésből nyilvánvaló is). Azt láthatjuk tehát, hogy a Timur és csapatában a háborús ellenfelet mindvégig nem pontosítja az író. De a háborús hangulat és egy nagyobb háború fenyegető lehetősége rányomja a bélyegét a történésekre.